PATVIRTINTA

Marijampolės vaikų lopšelio-darželio „Želmenėliai“

darbo tarybos 2023 m. vasario 24d.

posėdžio protokolu Nr. PR-2

**MARIJAMPOLĖS VAIKŲ LOPŠELIO-DARŽELIO „ŽELMENĖLIAI“**

**DARBO TARYBOS VEIKLOS REGLAMENTAS**

**I SKYRIUS**

**BENDROSIOS NUOSTATOS**

1. Marijampolės vaikų lopšelio-darželio „Želmenėliai“ (toliau - Darželis) darbo tarybos reglamentas (toliau - Reglamentas) nustato Darželio darbo tarybos (toliau - darbo taryba) veiklos organizavimo tvarką, darbo tarybos narių teises ir pareigas, darbdavio ir darbo tarybos susitarimus, darbo tarybos veiklos pasibaigimo pagrindus.

2. Darbo taryba – darbuotojų atstovaujamasis organas, ginantis Darželio darbuotojų darbo, ekonomines ir socialines teises bei atstovaujantis jų interesams.

3. Darbo taryba savo veikloje vadovaujasi Lietuvos Respublikos įstatymais, reglamentuojančiais darbo santykius, DK, šiuo Reglamentu ir kitais teisės aktais.

4. Darbo taryba, vykdydama savo funkcijas, atsižvelgia į visų Darželio darbuotojų teises ir interesus, nediskriminuoja atskirų darbuotojų ar jų grupių.

5. Darbo taryba savo veikloje laikosi geranoriškumo ir pagarbos teisėtiems darbdavio interesams principų.

6. Darbo tarybai vadovauja pirmininkas. Jam laikinai negalint atlikti savo funkcijų, šias funkcijas atlieka darbo tarybos pirmininko paskirtas darbo tarybos narys.

**II SKYRIUS**

**DARBO TARYBOS VEIKLOS ORGANIZAVIMAS**

7. Darbo taryba sudaroma trejų metų kadencijai. Kadencija pradedama skaičiuoti nuo darbo tarybos įgaliojimų pradžios (DK 169 str. 3 d.).

8. Darbo taryba savo įgaliojimus įgyja ir pradeda vykdyti šiame Reglamente nustatytas funkcijas susirinkusi į pirmąjį posėdį. Pirmąjį darbo tarybos posėdį rinkimų komisijos pirmininkas turi sušaukti ne anksčiau kaip per penkias ir ne vėliau kaip per dešimt dienų nuo rinkimų rezultato paskelbimo.

9. Darbo tarybos nariai pirmajame darbo tarybos posėdyje išsirenka darbo tarybos pirmininką ir sekretorių.

10. Darbo tarybos pirmininkas:

10.1. šaukia darbo tarybos posėdžius ir jiems pirmininkauja, atstovauja darbo tarybai santykiuose su darbuotojais, darbdaviu ir trečiaisiais asmenimis, turi kitas DK, įstatymuose bei Reglamente, kuris tvirtinamas pirmajame darbo tarybos posėdyje, nustatytas teises.

11. Darbo tarybos sekretorius:

11.1. tvarko ir saugo darbo tarybos dokumentaciją (visus dokumentus, susijusius su rinkimų komisijos sudarymu, rinkimų organizavimu ir vykdymu, taip pat balsavimo biuletenius perduoda naujai perrinktai darbo tarybai pirmajame jos posėdyje). Informuoja darbo tarybos narius apie šaukiamo darbo tarybos posėdžio datą, laiką, vietą, darbotvarkę; informuoja darbdavį apie darbo tarybos posėdžio datą, laiką, vietą; rašo posėdžio protokolą ir atlieka kitus darbo tarybos pirmininko pavedimus.

12. Kai darbo tarybos sekretorius laikinai negali eiti savo pareigų, jį pavaduoja darbo tarybos pirmininko paskirtas darbo tarybos narys.

13. Darbo tarybos veiklos forma yra posėdžiai ( DK 173 str. 4, 5 d.). Darbo tarybos posėdžiai protokoluojami. Posėdžio protokolą ne vėliau kaip per penkias darbo dienas nuo posėdžio dienos pasirašo posėdžio pirmininkas ir sekretorius.

14. Darbo tarybos posėdžiai vyksta ne rečiau kaip kartą per metus darbo tarybos pirmininko arba jam laikinai negalint eiti pareigų – sekretoriaus arba pirmininko paskirto darbo tarybos nario iniciatyva. Darbo tarybos posėdis yra teisėtas, jeigu jame dalyvauja ne mažiau kaip du trečdaliai darbo tarybos narių.

15.Darbo tarybos kvietimu jos posėdžiuose gali dalyvauti darbdavys ar jam atstovaujantys asmenys, profesinės sąjungos atstovai. Prireikus darbo taryba į savo posėdžius gali kviesti atitinkamos srities ekspertus.

16. Darbo tarybos veiklos organizavimo klausimus reglamentuoja Reglamentas, kurį savo kadencijos laikotarpiui tvirtina darbo taryba visų darbo tarybos narių balsų dauguma.

17. Ne vėliau kaip per vieną mėnesį nuo darbo tarybos įgaliojimų pradžios darbo tarybos pirmininkas raštu informuoja darbdavio buveinės Valstybinės darbo inspekcijos teritorinį skyrių apie darbo tarybos sudarymą, jos valdymo organus, darbdavio įstaigos, kurioje buvo sudaryta darbo taryba, pavadinimą.

18. Darbdavys arba darbuotojai prašymus svarstyti klausimą darbo tarnybai gali pateikti nurodyta elektronine forma ([zelmeneliaidt@gmail.com](mailto:zelmeneliaidt@gmail.com)) arba raštu. Prašyme turi būti suformuluota klausimo esmė, nurodomos aplinkybės (esant galimybei, pridedami reikiami dokumentai). Prašymus priima darbo tarybos sekretorius ir nedelsiant informuoja darbo tarybos pirmininką bei narius. Jei gautas prašymas yra anoniminis, jis gali būti nesvarstomas.

19. Jeigu prašyme teikiamas svarstyti klausimas nepriklauso darbo tarybos kompetencijai, darbo tarybos pirmininkas per 3 darbo dienas nuo prašymo įregistravimo, nurodydamas motyvus, grąžina prašymą jį padavusiam asmeniui. Jeigu klausimas pateikiamas nesilaikant šio reglamento 18 punkte nustatytų reikalavimų, darbo tarybos pirmininkas per 3 darbo dienas nuo prašymo įregistravimo, nurodydamas motyvus, gali prašymą grąžinti jį padavusiam asmeniui ir paprašyti jį papildyti.

20. Šio reglamento nustatyta tvarka pateiktus klausimus darbo tarybos pirmininkas įtraukia į darbo tarybos posėdžio darbotvarkės projektą, nusprendžia dėl į posėdį kviečiamų asmenų ir, suderinęs su darbo tarybos nariais bei į posėdį kviečiamais asmenimis, nustato darbo tarybos posėdžio datą, laiką ir vietą.

21. Darbo tarybos posėdis rengiamas kaip įmanoma greičiau ir ne vėliau kaip per 10 darbo dienų nuo prašymo svarstyti klausimą darbo tarybos posėdyje įregistravimo datos arba nuo papildyto prašymo įregistravimo dienos.

22. Apie šaukiamo darbo tarybos posėdžio vietą ir laiką darbdaviui, darbo tarybos nariams ir kitiems į posėdį kviečiamiems asmenims pranešama ne vėliau kaip prieš tris darbo dienas, išskyrus atvejus, kai jie visi sutinka su ankstesne posėdžio data. Darbo tarybos posėdžiai paprastai vyksta darbo metu.

23. Tarybos posėdyje paprastai svarstomi ir sprendžiami tik tie klausimai, kurie įtraukti į Tarybos posėdžio darbotvarkę.

24. Darbo tarybos sprendimai priimami atviru balsavimu dalyvaujančių darbo tarybos narių balsų dauguma. Balsams pasiskirsčius po lygiai, lemia posėdžio pirmininko balsas.

**III SKYRIUS**

**DARBO TARYBOS TEISĖS IR PAREIGOS**

25. Darbo tarybos teisės:

25.1. dalyvauti informavimo, konsultavimo ir kitose dalyvavimo procedūrose, kuriomis darbuotojai ir jų atstovai įtraukiami į darbdavio sprendimų priėmimą;

25.2. DK ir kitų įstatymų nustatytais atvejais ir terminais gauti iš Darželio direktoriaus ir iš valstybės, savivaldybės institucijų ir įstaigų informaciją, reikalingą savo funkcijoms atlikti;

25.3. teikti Darželio direktoriui pasiūlymus dėl ekonominių, socialinių ir darbo klausimų, aktualių darbuotojams darbdavio sprendimų, darbo teisės normų įgyvendinimo;

25.4. inicijuoti kolektyvinį darbo ginčą dėl teisės, jeigu darbdavys nevykdo darbo teisės normų reikalavimų ar darbo tarybos ir darbdavio susitarimų;

25.5. esant būtinybei aptarti svarbius darbdavio darbuotojų ekonominius, socialinius ir darbo klausimus, sušaukti visuotinį darbdavio ir Darželio darbuotojų susirinkimą, suderinus su darbdaviu susirinkimo datą, laiką ir vietą;

26. Atlikti kitus veiksmus, neprieštaraujančius DK, kitoms darbo teisės normoms ir veiksmus, nustatytus darbo teisės normose ar darbo tarybos ir darbdavio susitarimuose.

27. Darbo tarybos pareigos:

27.1. atlikti savo funkcijas, laikantis DK, kitų LR įstatymų ir kitų darbo teisės normų reikalavimų bei darbo tarybos ir darbdavio susitarimų;

27.2. atlikdama savo funkcijas, atsižvelgti į visų Darželio darbuotojų teises ir interesus, nediskriminuoti atskirų darbuotojų, jų grupių;

27.3. informuoti Darželio darbuotojus apie savo veiklą kiekvienais metais viešai pateikiant įstaigos darbuotojams metinės darbo tarybos veiklos ataskaitą įstaigos internetinėje svetainėje.

**IV SKYRIUS**

**DARBDAVIO IR DARBO TARYBOS SUSITARIMAS**

28. Darbdavys ir darbo taryba gali sudaryti raštinį susitarimą, kuriame būtų aptarti svarbiausi darbo tarybos kompetencijos įgyvendinimo, veiklos organizavimo, finansavimo, papildomų garantijų darbo tarybos nariams jų veiklos vykdymo laikotarpiu nustatymo ir kiti susiję klausimai, skatinantys darbo tarybos ir darbdavio bendradarbiavimą (DK 175 str.).

29. Darbdavio ir darbo tarybos susitarimas sudaromas terminuotam laikui. Jo galiojimo trukmė negali būti ilgesnė negu vieni metai po jį sudariusios darbo tarybos kadencijos pabaigos (DK 175 str.).

30. Darbdavio ir darbo tarybos susitarimą bet kuri iš šalių gali nutraukti įspėjusi raštu kitą šalį bent prieš tris mėnesius (DK 175 str.).

**V SKYRIUS**

**DARBO TARYBOS VEIKLOS PASIBAIGIMAS**

31. Darbo tarybos veikla pasibaigia:

31.1. kai nutrūksta Darželio veikla, nesant teisių perėmėjo, ar nutraukiama darbovietės veikla, jos darbuotojų neperkėlus į kitą darbdavio darbovietę;

31.2. kai pasibaigia darbo tarybos kadencija. Darbo tarybos veikla pasibaigia paskutinę kadencijos dieną. Jei iki kadencijos pabaigos nustatyta tvarka išrenkama nauja darbo taryba, darbo tarybos veikla pasibaigia naujai darbo tarybai gavus įgaliojimus, tačiau ne vėliau kaip praėjus dviem mėnesiams po darbo tarybos kadencijos pabaigos.

31.3. darbo tarybos sprendimu, priimtu daugiau kaip dviem trečdaliais darbo tarybos narių balsų;

32. Naujos darbo tarybos rinkimus privalo inicijuoti darbo taryba, pasiūlydama darbdaviui sudaryti rinkimų komisiją pagal LR DK nustatytą tvarką.

33. Naujos darbo tarybos rinkimo procedūra pradedama likus ne mažiau trims mėnesiams iki darbo tarybos kadencijos pabaigos arba per mėnesį nuo kitų aplinkybių, lemiančių darbo tarybos veiklos pasibaigimą atsiradimo. Naujos darbo tarybos rinkimus privalo inicijuoti darbo taryba, pasiūlydama darbdaviui sudaryti rinkimų komisiją LR DK nustatyta tvarka. Organizuojant naujos darbo tarybos rinkimus turėtų būti vadovaujamasi valstybės lygio ekstremalios situacijos operacijų vadovo sprendimais dėl darbo organizavimo.

34. Tuo atveju, jeigu Darželyje yra darbdavio lygmeniu veikianti profesinė sąjunga, kurios nariai yra daugiau kaip 1/3 visų darbdavio darbuotojų, darbo tarybos įgaliojimai nutrūksta, kai pasibaigia darbo tarybos kadencija. ir darbo taryba naujai kadencijai nesudaroma (DK 169 str. 4 d.)..

**VI SKYRIUS**

**BAIGIAMOSIOS NUOSTATOS**

35. Visus darbo tarybos veiklos procedūrinius klausimus, kurie nenumatyti šiame Reglamente, siūlo spręsti darbo tarybos pirmininkas. Toks sprendimas, darbo tarybos pirmininkui trumpai išdėsčius motyvus, gali būti priimamas darbo tarybos narių balsų dauguma.

36. Darbo tarybos veiklos Reglamentas ir atskiri jo punktai gali būti naikinami, papildomi, arba keičiami posėdyje dalyvaujančių darbo tarybos narių balsų dauguma.

37. Nesutarimai tarp darbo tarybos ir darbdavio, kurių nepavyko išspręsti derybomis, sprendžiami Lietuvos Respublikos įstatymų numatyta tvarka.